वो खूबसूरत थी, क्यों मारा पता नहीं; निकाह के 8 महीने बाद बीवी के सीने में घोंपा पेंचकस
Madhya Pradesh Burhanpur Murder Case - पति ने निकाह के 8 महीने बाद बीवी की हत्या कर दी। उसने पेंचकस से बीवी के शरीर पर नौ वार किए। सीने में भी पेंचकस घोंप दिया। इससे उसका फेफड़ा फट गया।
पति ने निकाह के 8 महीने बाद पेंचकस से बीवी के शरीर पर नौ वार किए। सीने में पेंचकस घोंप दिया। उसका फेफड़ा फट गया। वह तड़पती रही। अधिक खून बह जाने से मौत हो गई। हत्या के बाद पति ने थाने जाकर कहा- मैंने बीवी को मार डाला है। उसके कपड़े और हाथ खून से सने थे। आरोपी पति ने परिवार से जिद करके शादी की थी, कहां था- इससे शादी नहीं हुई तो मर जाऊंगा। 8 महीने में ही बेइंतहा प्यार करने वाले इस युवक ने पत्नी की बेरहमी से हत्या कर दी। पुलिस ने हत्या का केस दर्ज कर उसे जेल भेज दिया। मामला मध्यप्रदेश के बुरहानपुर का है।
आरोपी ने घटना को अंजाम तब दिया, जब माता-पिता और भाई शादी समारोह में गए थे। घर में पति-पत्नी के अलावा कोई नहीं था। दोनों में पहले किसी बात को लेकर झगड़ा हुआ। उसकी बीवी (सुमैया) की आवाज सुनकर पड़ोसियों को पता चल गया कि वह मायके से वापस आ गई है। उसने दरवाजा बंद कर लिया। 10 मिनट तक आवाज आती रही। फिर एक चीख के साथ सुमैया की आवाज आना बंद हाे गई।
15 मिनट बाद दरवाजा खुला तो पति इमरान के हाथ में खून से सना बर्फ तोड़ने वाला पेंचकस था। उसकी बीवी सुमैया तड़प रही थी। बाहर आते ही इमरान ने मोहल्लेवालों को धमकी दी कि कोई अंदर आया, तो उसके हाथ-पैर तोड़ देगा। इसके बाद वह थाने चला गया। उसके जाते ही सुमैया को मोहल्ले के लोग पुलिस की मदद से अस्पताल ले गए। रास्ते में सुमैया ने दम तोड़ दिया।
दैनिक भास्कर ने इस मामले की पड़ताल की, तो पता चला आरोपी युवक को सुमैया से एक तरफा प्यार था। उसने सुमैया को एक समारोह में देखा था। उसे दिल दे बैठा। लड़की पर डोरे डालने लगा। बात नहीं बनी, तो समाज और परिवार वालों पर दबाव-गुमराह कर शादी की। आरोप-प्रत्यारोप के बीच दोनों परिवार का दर्द छलक पड़ा। लड़की की मां का कहना है कि उसका पति उसे मारता था। वह अगर बता देती, तो समय रहते कुछ न कुछ करते। मेरी बेटी की जान नहीं जाती।
युवक के पिता और मां ने बताया कि हमारी बहू बेटे से बढ़कर थी। बेटे ने ऐसा क्यों किया, यह समझ नहीं आ रहा है। बहू के लिए तो वह मुझसे विवाद करता था। मेरा तो घर बर्बाद हो गया। बहू कब्रिस्तान चली गई और बेटा जेल। उसने गलत किया है, तो कानून तो उसे सजा देगा।​​​
अप्रैल 2022 की बात है। बुरहानपुर के चुप शाहवली बाबा की दरगाह के पास आजाद नगर में रहने वाली सुमैया (23 ) सजधज कर रिश्तेदारी में एक शादी में पहुंची थी। यहां शिकारपुरा क्षेत्र का रहने वाला इमरान (25 साल) भी पहुंचा। उसकी नजर सुमैया पर जा टिकी। कहें तो पहली नजर में ही सुमैया इमरान के दिल में जा बसी। उसने उसे देखते ही तय कर लिया कि निकाह तो इसी से करूंगा। यही मेरी दुल्हन बनेगी। छह भाई-बहनों में सबसे छोटी सुमैया परिवार में सभी की लाडली थी। सुमैया को देखने के बाद इमरान उसी के सपने देखने लगा। जानकारी निकाली तो पता चला कि वह आजाद नगर की रहने वाली है। यानी उसके मोहल्ले से थोड़ी दूर।
इसके बाद सुमैया को देखने के लिए उसके मोहल्ले के चक्कर लगाने लगा। अब तक सुमैया इस बात से अनजान थी। प्यार वाला चक्कर तो यहां चला नहीं, इस पर इमरान ने बिरादरी का होने का सहारा लिया। उसने सोचा क्यों न शादी की बात ही सीधे चलाई जाए। उसने घरवालों से कहा- आजाद नगर में एक लड़की रहती है। उसका नाम सुमैया है। वह मुझे पसंद है। मैं उससे निकाह करना चाहता हूं। आप शादी की बात चलाओ। 
बेटे के कहने पर परिवार के लोग सुमैया के घर रिश्ता लेकर पहुंचे। सुमैया की मां कमरून्निसा और पिता अब्दुल कय्यूम ने इमरान के परिवार से पूछा कि लड़का क्या काम करता है। इस पर उन्होंने सीधा जवाब नहीं दिया। ऐसे में पहली बार तो बेटी की शादी करने से माता-पिता ने मना कर दिया। वे चाहते थे कि सुमैया की शादी ऐसे घर में हो, जहां उसे किसी चीज की कमी न हो।
अब इमरान को लगा कि उसके सपनों की रानी का निकाह किसी और से हो जाएगा। उसने घरवालों से कहा कि सुमैया से शादी नहीं हुई तो मर जाऊंगा, लेकिन किसी और से शादी नहीं करूंगा। बड़े बेटे की यह बात मां-बाप के दिल पर घर कर गई। उन्होंने ऐसे लोग तलाशने शुरू किए, जो सुमैया और उनके परिवार में दखल रखते हों। फिर उन्होंने मोहल्ले के प्रभावशाली लोगों से दबाव बनवाना शुरू किया। आखिरकार रिश्तेदारों का दबाव काम आया। जून 2022 को दोनों का निकाह हो गया। लड़की वालों ने हैसियत के अनुसार शादी की और दहेज भी दिया।
शादी के एक महीने तक सब ठीक चला। दोनों अक्सर शाम काे बाइक पर घूमते नजर भी आते थे। एक दिन इमरान ससुराल पहुंचा। सास-ससुर से कहा- 20 हजार रुपए की जरूरत है। बेटी की खुशी के लिए सुमैया के परिजन ने रुपए दे दिए। कुछ दिन बाद इमरान फिर आया। कहने लगा कि मुझे मकान छोटा पड़ रहा है, जमीन खरीदने के लिए पैसे दो। सुमैया के घरवालों ने कहा- अभी पैसे नहीं हैं। महीने भर बाद सास सुमैया को लेकर समधन से मिलने पहुंची। यहां बातों बातों में उसने कहा- घर में तंगी चल रही है। आपकी बेटी ही परेशान होगी। हमें 25 हजार की मदद कर दो। हकीकत में मदद के नाम पर वह दहेज मांग रही थी। सुमैया की मां कमरून्निसा ने यह कहते हुए रुपए देने से मना कर दिया कि अभी आर्थिक स्थिति ठीक नहीं है। यह सुनते ही इमरान की मां नाराज हो गई। इसके बाद छह महीने तक सुमैया को मायके जाने नहीं दिया।
शराब पीकर आता और सुमैया को बेल्ट से पीटता
यह बात इमरान को नागवार गुजरी। उसने सुमैया पर जुल्म ढाना शुरू कर दिया। रुपए की मांग करते हुए सुमैया से मारपीट करने लगा। दरअसल, इमरान को जुआ खेलने की आदत थी। दहेज में मिले रुपए तो वह हार चुका था। शराब, जुआ और बुरी संगत में कई बार अपनी रोज की कमाई भी गंवा देता था। घर में तंगी होने लगी। घर चलाने के लिए पैसे नहीं थे, तो रोज पति-पत्नी में विवाद होने लगा। इमरान की हालत इतनी खराब थी कि वो वाइफ को कपड़े तक नहीं दिला पाता था।
सुमैया को एक बार ससुराल की रिश्तेदारी में शादी में जाना था। उसने मां से कहा– शादी में जाना है, मेरे पास अच्छे कपड़े नहीं हैं। अपनी लाडली की यह बात मां के दिल में नस्तर की तरह चुभी। इमरान के साथ शादी करने का उसे अफसोस तो था, लेकिन अब कर भी क्या सकते थे। मां ने उसे पांच जोड़े कपड़े बनवाकर दिए। सास दामाद की इज्जत बचाने की कोशिश करती रही। इमरान नशे में धुत होकर सुमैया पर जुल्म ढाने लगा। कई बार इमरान बेल्ट से सुमैया को खुलेआम पीटता था। नई नवेली दुल्हन से मारपीट होते देख कभी पड़ोसी दखलअंदाजी करते, तो इमरान पड़ोसियों से भी विवाद करने लगता था। कई बार इमरान के कमरे से सुमैया के चीखने की आवाजें आती थीं।
इधर, बेटी को मायके नहीं आए छह महीने बीत चुके थे। ऐसे में पिता से रहा नहीं गया। वह उसे लेने उसके ससुराल पहुंच गए। बेटी को साथ लेकर जाने की बता कही, तो ससुरालवालों ने मना कर दिया। ऐसे में जबरन वे उसे साथ ले आए। घर आई बेटी के शरीर पर मां ने चोट के निशान देखे, तो आंसू बह निकले। उन्होंने पूछा तो सुमैया ने पति की इज्जत बचाने के लिए कह दिया फिसलकर गिर गई थी। मां समझ गई थी कि वह झूठ बोल रही है। उसने इमरान के पड़ोसियों से पूछा- तो जुल्म की दास्तां सामने आई। पड़ोसी कहने लगे, तुमने किस जल्लाद को बेटी सौंप दी। इमरान शराबी और जुआरी है। ये सुनते ही मां के पैरों तले जमीन खिसक गई।
सुमैया को मायके में रहते हुए एक महीना हो गया था। 21 फरवरी 2023 की सुबह इमरान घर आया और पत्नी‎ को घर ले जाने की जिद करने लगा।‎ उसने सुमैया के लिए हाथ जोड़े, पैर तक पकड़ लिए। घरवालों ने उसे नहीं भेजने का कहा, तो वह जबरन लेकर जाने लगा। बोला– मर्द हूं, बीवी को अच्छे से रख सकता हूं। मायके‎वालों ने भी बेटी का घर बसा रहे, यह सोचकर जाने दिया। सुबह यानी 22 फरवरी को पत्नी को घर लाया। रात को बेरहमी से उसकी हत्या कर दी। सुमैया का पोस्टमॉर्टम 3 डॉक्टरों के पैनल ने किया। इसमें डॉ. आर्यन गढ़वाल, डॉ. इमरान और एक महिला डॉक्टर शामिल थीं।
बेटी बर्दाश्त करती थी, बताती नहीं थी
सुमैया की मां का कहना है कि बेटी के साथ पति मारपीट करता। उसने कभी कुछ नहीं बताया। अगर बता देती, तो उसकी जान नहीं जाती। उसे हमने ऐसी तालीम नहीं दी थी कि वह किसी से कुछ गलत कहे। परिवार न बिगड़े, इसलिए भी वह सब कुछ सहती रहती थी। बेटी के साथ मारपीट की जानकारी सामने आने पर बेटी की सास को दो तीन दिन पहले ही कहा था कि तेरा बेटा मारपीट करता है।
ऐसा करना बंद नहीं किया तो मैं उसकी रिपोर्ट दर्ज करा दूंगी, लेकिन सास ने मना कर दिया कि मेरा बेटा ऐसा कुछ नहीं करता। मेरी बेटी को मैंने कभी किसी चीज की कमी नहीं होने दी। बेटी ने कहा था ससुराल में निकाह है, लेकिन मेरे पास कपड़े नहीं हैं, तो मैंने पांच जोड़ी कपड़े दिलाए। पिता अब्दुल कय्यूम ने भी कहा- सबसे छोटी बेटी थी। बहुत दिल दुःख रहा है। हत्यारे को सख्त सजा मिलनी चाहिए।
भाई बोला- मुझसे कहा मर्द हूं, लेकर जा रहा हूं
सुमैया के भाई रिजवान आरिफ ने बताया- बहन को ससुराल पक्ष दहेज के लिए टॉर्चर करते थे। अब्बू उसे घर पर ले आए थे। परिवार वाले मुझे ज्यादा कुछ नहीं बताते, क्योंकि मैं अलग रहता हूं। उस दिन दोपहर 12 बजे इमरान आया था। माफी मांगी और चैलेंज करके ले गया कि मैं मर्द हूं। आए दिन धमकी देता था कि मैं किसी मामले में तुझे फंसा दूंगा। शिकारपुरा के गुंडे लेकर आऊंगा। उस दिन वो उसे ले गया और मार डाला।
सास बोली- बहू खूबसूरत थी, उसका काम मैं कर दिया करती थी
सुमैया के ससुर और आरोपी के पिता यूसुफ का कहना है कि बेटे ने ऐसा क्यों किया, यह समझ नहीं आ रहा। नहीं दिखती तो कहता था मेरी सुम्मो कहां है, मेरी सुम्मो कहां है। उस दिन हम सब शादी में गए हुए थे। वहां से आए, तो मालूम पड़ा कि बहू का ऐसा हो गया है। मेरा तो घर बर्बाद हो गया। सुमैया की सास ने बताया कि मैं उसे बेटी जैसे रखती थी। मैं तो उसे देखकर खुश होती थी कि मेरी बहू इतनी खूबसूरत है। उसका काम मैं भी कर दिया करती थी। आरोपी का छोटा भाई भी छोटा-मोटा काम करता है। उसने भी कहा- सब कुछ कैसे हो गया, हमें तो अब यकीन नहीं आ रहा है। हमारा तो परिवार ही उजड़ गया।
ये भी पढ़ें...
दामाद की मर्डर मिस्ट्री सुलझाने ससुर ने दिया क्लू
पत्नी ने अपने पति का मर्डर करवा दिया। यह सब उसने अपने प्यार को पाने के लिए किया। मर्डर की पूरी साजिश प्रेमी के साथ मिलकर रची। प्यार में पागल प्रेमी ने भी पहले गर्लफ्रेंड के पति से दोस्ती की, फिर लिफ्ट देने के बहाने कार में बिठाया। कार में ही गमछे से गला घोंट दिया। महिला और उसके प्रेमी ने सभी को गुमराह किया, लेकिन उसके पिता ने एक क्लू देकर हत्या का खुलासा कर दिया।पूरी खबर पढ़ने के लिए यहां क्लिक करें...